च्याम्पियन्स लिग फुटबल : प्रमाणित गर्दै पीएसजी 
पेरिस सेन्ट जर्मेन (पीएसजी) ले युरोपेली च्याम्पियन्स लिगमा सफलता प्राप्त गर्ने आफ्नो भोकलाई फेरि जगाउँदै बुधबार राति रियल म्याड्रिडलाई हराएको छ । युरोपेली च्याम्पियन्स लिगमा एट्लेटिको म्याड्रिडले खेलको अन्त्यतिर पुनरागमन रचेपछि युभेन्ट्स बराबरीमा रोकियो झने म्यानचेस्टर सिटीले युत्रेनमा सजिलो जित दर्ता गर्‍यो । फ्रेन्च जायन्ट पीएसजीले च्याम्पियन्स लिगमा पछिल्लो समय आफ्नो छाप छाड्न सकेको छैन । 
काठमाडौँ — पेरिस सेन्ट जर्मेन (पीएसजी) ले युरोपेली च्याम्पियन्स लिगमा सफलता प्राप्त गर्ने आफ्नो भोकलाई फेरि जगाउँदै बुधबार राति रियल म्याड्रिडलाई हराएको छ । युरोपेली च्याम्पियन्स लिगमा एट्लेटिको म्याड्रिडले खेलको अन्त्यतिर पुनरागमन रचेपछि युभेन्ट्स बराबरीमा रोकियो झने म्यानचेस्टर सिटीले युत्रेनमा सजिलो जित दर्ता गर्‍यो । फ्रेन्च जायन्ट पीएसजीले च्याम्पियन्स लिगमा पछिल्लो समय आफ्नो छाप छाड्न सकेको छैन । पछिल्ला तीन संस्करणको प्रतियोगितामा पीएसजी अन्तिम १६ मै रोकिएको छ । कतारी लगानीकर्ताले ठूलो रकम खर्चे पनि टिमले युरोपमा सफलता प्राप्त गर्न सकेको छैन । तर आफूलाई युरोपमा प्रमाणित गर्ने क्रममा एन्जेल डी मारियाले गरेको दुई गोल मदतमा पीएसजीले रियललाई ३–० ले हारायो । प्रतिबन्धित नेयमर र चोटग्रस्त केलियन एमबाप्पे तथा एडिसनको अनुपस्थितिमा पनि पीएसजी घरेलु मैदानमा प्रभावशाली जित निकाल्न सफल रह्यो । पीएसजीका लागि थोमस मेउनियरले अन्त्यतिर एक गोल थपे । रियलले नै सन् २०१६ र २०१८ मा पीएसजीलाई पन्छाएर अन्तत: च्याम्पियन्स लिग जितेको थियो । समूह ‘ए’ मा यसपल्ट रियलका लागि इडेन हाजार्डले खासै प्रभाव छाड्न सकेनन् । ‘हामीले आजको जितपछि के के न गर्‍यौं भन्न खोजेका छैनौं, तर खेलमा पूर्णत: हाम्रो प्रभुत्व रह्यो । हामीले सबै अबका खेल यस्तै खेल्नुपर्छ । लिगमा यस्तो हुनुपर्छ, जितका लागि भोक हुनुपर्छ,’ कप्तान थिएगो सिल्भाले भने । कीर्तिमान १३ पल्टको युरोपेली विजेता रियल यो समूहबाट अझै पनि सजिलै नकआउट चरण पुग्न सक्नेछ । यही समूहका दुई कमजोर टिम क्लब ब्रुग र गालाटासारेबीच बेल्जियममा भएको खेल भने गोलरहित बराबरीमा छुट्यो । हारले भने रियल प्रशिक्षक जिनेदिन जिदानमा दबाब सिर्जना भएको छ । उनले टिमलाई उकास्न अझै धेरै काम गर्नुपर्नेछ । ‘आज पीएसजीले साँच्चै राम्रो खेल्यो र हामी उनीहरूको अगाडि कमजोर देखियौं, यो नै मेरो चिन्ता हो,’ रियलका फ्रान्सेली प्रशिक्षक जिदानले भने । डिएगो सिमोनीको एट्लेटिकोले अन्तिम २० मिनेटमा दुई गोल गर्दै समूह ‘डी’ घरमा युभेन्ट्सलाई २–२ को बराबरीमा रोक्यो । ‘आज हाम्रो टिमले राम्रो खेल्न त सक्यो, तर अन्त्यतिर हामी निराश हुनुपर्‍यो,’ युभेन्ट्स प्रशिक्षक माउरिजियो सारीले भने । बराबरीले यो समूहमा रुसी क्लब लोकोमोटिभ मस्को अगाडि रह्यो । उसले बायर लेभरकुसनलाई २–१ ले पराजित गर्‍यो । घरेलु लिगमा नर्विचसँग पराजित सिटीले भने युरोपमा बलियो पुनरागमन रच्यो । सिटीले साख्तर डोनेस्कलाई ३–० ले किनारा लगायो । सिटीका लागि रियाद माहरेजले पहिलो गोल गरेयता इकेए गुनडोगन र ग्राब्रियल जेससले गोल गरे । ‘जति बेला टिमले जितेको हुन्छ, त्यति बेला प्रशिक्षकले ठीक निर्णय गरेको हुन्छ । टिमले हारेको हुन्छ, त्यसको कारण पनि प्रशिक्षककै निर्णय हुन्छ । गत साता हामीले आठ महिनामा पहिलो खेल गुमायौं, अहिले प्राप्त जितमा खुसी नै छौं,’ प्रशिक्षक पेप ग्वार्डिओलाले भने । समूह ‘सी’ मा डिनामो जाग्रेब दोस्रो स्थानमा छ । यसको शीर्षस्थान कब्जा गरेको क्रोएसियाली च्याम्पियन जाग्रेबले युरोपेली च्याम्पियन्स लिगमा डेब्यू गरिरहेको एटलान्टालाई ४–० ले हरायो । यसअघिका ६ लिग चरणका खेलमा डिनामोले एक गोल पनि गरेको थिएन, तर यसपल्ट उसले एटलान्टालाई बिर्सनलायक डेब्युको अनुभव दियो । समूह ‘डी’ मा भने खेलको अन्त्यतिर रोबर्टो लेवन्डोवस्की र थोमस मुलरले गरेको गोलमा बायर्न म्युनिखले आफ्नो मैदानमा रेडस्टार बेलग्रेडलाई ३–० ले हरायो ।